
Profiad Addysgu Proffesiynol 2 (PAP2) 2018-19

TROSOLWG O’R DISGWYLIADAU

Diwrnodau Paratoi
Dydd Llun 30 ain Ebrill 2019 – dydd Gwener 3ydd Mai, 2019.

Yn ystod diwrnodau arsylwi/paratoi PAP, dylai’r myfyriwr arsylwi ar eu mentor dosbarth am y rhan fwyaf o’r sesiynau ac arwain gweithgareddau grŵp/dosbarth cyfan os yn briodol.

Dylid darparu cynlluniau tymor canolig ar gyfer y cyfnod PAP2 ar ddechrau’r cyfnod arsylwi, yn ogystal â throsolwg o’r meysydd cwricwlwm y bydd y myfyriwr yn eu cynllunio a’u haddysgu. Mae’n rhaid i’r myfyriwr gynllunio’r tymor canolig trwy ddefnyddio fformatau cynllunio CAADOC. (Ffurflenni 2a & b ar gyfer y Cyfnod Sylfaen a Ffurflen 1a ar gyfer CA2).

Er mwyn paratoi’n effeithiol, bydd angen i’r myfyriwr gasglu gwybodaeth gynllunio briodol. Mae hyn yn cynnwys cynllunio tymor canolig y dosbarth, gwybodaeth ynghylch gwahaniaethu ac amserlenni, a rhestr o adnoddau sydd ar gael yn yr ysgol.

I hwyluso gwaith paratoi’r myfyriwr, byddai’n briodol iddynt gael y cyfle i bori trwy ddeunyddiau a chwilio am adnoddau priodol. Awgrymir bod y mentor dosbarth a’r myfyriwr yn trafod cynlluniau cychwynnol i sicrhau bod lefel yr hyn a ddisgwylir ar gyfer disgyblion yn briodol.

Diogelu/Amddiffyn Plant: 
Mae’n hynod bwysig bod myfyrwyr yn gallu cyrchu Polisi Diogelu yr ysgol fel eu bod yn gwybod: 
· sut i ymddwyn yn broffesiynol mewn perthynas â’r polisi; 

· beth i’w wneud os datgelir achosion o gam-drin plant neu os byddant yn dyst i gamdriniaeth; 

· pwy yw’r athro dynodedig amddiffyn plant yn yr ysgol a sut i’w hysbysu ynghylch unrhyw wybodaeth berthnasol.  

(Bydd hyn yn cydymffurfio â Pholisi Diogelu Yr Athrofa).


Cwrdd â Thiwtor y Brifysgol (yn Abertawe):
Yn ystod yr wythnos sy’n dechrau 06.05.19, bydd myfyrwyr yn cwrdd â’u tiwtoriaid yn y brifysgol i drafod eu cynlluniau ar gyfer y profiad i ddod ac i wirio’r ffeil PAP.

Llwyth addysgu:
Disgwylir i’r myfyrwyr gymryd cyfrifoldeb am reoli’r dosbarth cyfan o gychwyn y lleoliad hwn, e.e. croesawu disgyblion i’r dosbarth, paratoi adnoddau cyn y sesiwn, trefnu bod adnoddau’n cael eu clirio ar ddiwedd y sesiynau a symud y disgyblion yn ddiogel o gwmpas yr ysgol.

Wythnos 1: dylai’r myfyrwyr gynllunio ac addysgu’r dosbarth cyfan am 50% o’r wythnos; mae’n rhaid i hyn gynnwys addysgu llythrennedd a rhifedd.

Wythnos 2: erbyn diwedd yr wythnos hon, fe ddylai’r myfyrwyr fod yn addysgu rhwng 50-60% o’r amser. Pan nad ydynt yn addysgu, fe ddylai’r myfyrwyr ddefnyddio’u hamser yn adeiladol, e.e. yn gweithio ochr yn ochr ag arweinydd cwricwlwm i gael arbenigedd mewn maes a nodwyd i’w ddatblygu ymhellach neu weithio gyda grwpiau oed eraill. Dylai’r myfyrwyr drafod a chytuno ar y cyfleoedd hyn gyda’r mentor dosbarth/uwch fentor; gall hyn fod yn seiliedig ar y cynllun gweithredu PAP2.

Wythnos 3 ymlaen: fel arfer fe ddylai’r myfyrwyr gymryd cyfrifoldeb am gynllunio ac addysgu’r dosbarth cyfan am 70% o’r amser. 

Cynllunio, Paratoi ac Asesu: er mwyn sicrhau profiad tebyg i athrawon dosbarth, dylech gael UN SESIWN CPA yr wythnos. Mater i’r ysgol, yn ôl ei disgresiwn ei hun, fydd penderfynu a fydd hyn yn cyfateb â CPA eich mentor dosbarth. Bydd disgwyl i chi aros ar safle’r ysgol yn ystod y cyfnod hwn (hyd yn oed os bydd yr ysgol yn gweithredu system arall i’w haelodau staff ei hun).

Dylai’r myfyrwyr ymgymryd yn rheolaidd â thasgau sy’n gysylltiedig â rôl estynedig athro, fel:
· dyletswydd buarth gydag athro arall;
· cymryd y gofrestr;
· cyfrannu at y gwasanaeth: naill ai trwy baratoi gwasanaeth dosbarth neu arwain gwasanaeth os ydy hyn yn rhan o ddyletswyddau arferol athro yn yr ysgol;
· cyfrannu at fywyd allgyrsiol yr ysgol, e.e. clybiau, timau, Yr Urdd;
· mynychu, pan gânt wahoddiad, sesiynau HMS, cyfarfodydd cynllunio, CRhA, nosweithiau agored.
· trefnu ac ymgymryd ag ymweliad addysgol neu ddefnyddio amgylchedd cyfagos yr ysgol yn rhan o uned o waith wedi’i chynllunio. *Bydd angen i fentoriaid sicrhau bod myfyrwyr yn cael cymorth wrth gynllunio’r ymweliad, a’u bod yn gyfarwydd â’r holl weithdrefnau perthnasol, fel ffurflenni caniatâd rhieni ac asesiadau risg.
Y Ffeil PAP: 
Dylid cadw’r holl wybodaeth ddiweddaraf yn y ffeil addysgu ac fe ddylai fod ar gael i diwtoriaid, penaethiaid a mentoriaid i’w hadolygu a rhoi sylwadau arni bob adeg yn ystod y lleoliad. Dylai mentoriaid adolygu’r ffeiliau’n rheolaidd a rhoi sylwadau adeiladol ar y cynnwys. Er mwyn cadw ffocws ar ddatblygiad llythrennedd personol myfyrwyr, gofynnir i fentoriaid amlygu unrhyw nodweddion anghywir wrth ddefnyddio’r Gymraeg a/neu Saesneg (yn y dosbarth yn gystal ag yn y ffeil) a sicrhau bod y  myfyriwr yn ymwybodol o’r rhain. Dylid cyfeirio pryderon parhaus ynghylch llythrennedd a rhifedd at y tiwtor.

Disgwylir yr adrannau a ganlyn yn y ffeil PAP:

ADRAN 1 – Gwybodaeth gyffredinol
· Enw’r myfyriwr, athro dosbarth, mentor, uwch fentor, pennaeth a thiwtor
· Tudalen gynnwys
· Safonau SAC 
· Cofnod presenoldeb dyddiol 
· Cofnod Hyfforddiant y Myfyriwr (GWERSI/SESIYNAU A GYNLLUNIWYD/ADDYSGWYD).

ADRAN 2 – Cyd-destun yr ysgol
· Disgrifiad byr o’r ysgol a’i thalgylch, gyda chynlluniau’r adeilad a’r dosbarth os yn briodol
· Enwau ac oedrannau’r plant yn y dosbarth, a ‘map’ o’r dosbarth i ddangos ymhle mae’r plant fel arfer yn eistedd (os yn briodol)

· Manylion y ffordd y caiff disgyblion eu grwpio/setio fel y bo’n briodol
· Manylion unrhyw agwedd arbennig ar drefn y dosbarth/ysgol yr ystyrir yn bwysig
· Polisïau’r ysgol sy’n gysylltiedig â strategaeth dysgu ac addysgu, disgyblaeth, bwlio, diogelu gan gynnwys manylion cyswllt y swyddog dynodedig amddiffyn plant

ADRAN 3 – Cynllunio tymor hir a chanolig ar gyfer y lleoliad
· Amlinelliadau o gynllunio cwricwlwm ar gyfer cyfnod y PAP a ddarperir gan yr ysgol
· Dogfennau cynllunio tymor canolig y brifysgol (ffurflenni C1a, C2a & b), wedi’u llenwi gan y myfyriwr ar gyfer y meysydd cwricwlwm y maent yn gyfrifol amdanynt.

ADRAN 4 - Amserlenni wythnosol tymor byr manwl (i’w cwblhau ymlaen llaw).
· Amlinellir cyfrifoldeb addysgu’r myfyriwr; dylai fod hyn wedi cael ei drafod gyda’r mentor dosbarth, a’i gytuno, erbyn y dydd Gwener cyn yr wythnos a drefnir, fan bellaf.

ADRAN 5 – Cynlluniau a gwerthusiadau dyddiol
· Dylid llunio cynlluniau ar gyfer pob sesiwn addysgu gan ddefnyddio ffurflenni C1b a C2d;
· Dylid cynnal gwerthusiad cyn gynted ag y bo modd ar ôl pob diwrnod gan ddefnyddio proses BWA (ARC); gall myfyrwyr lenwi hon â llaw os yw’n well ganddynt;

· Dylid cadw cynlluniau gwersi yn gronolegol mewn adrannau megis  ‘Wythnos 1’, ‘Wythnos 2’ gyda gwahanwyr ffeil wedi’u labelu’n briodol. Dylai gwerthusiadau ddilyn y cynllun/iau gwers priodol: gellir cynnwys un neu ddwy enghraifft ddienw o waith plant yn enghreifftiau.

ADRAN 6 – Adolygiadau Diwedd Wythnos ac Archwiliad o Brofiad Ysgol
· Dylai’r myfyriwr lenwi ffurflen adolygiad diwedd wythnos yn wythnosol yn dilyn trafodaeth gyda’r mentor dosbarth a dylai’r ddau ei llofnodi;

· Dylid adolygu targedau a osodwyd un wythnos yn eglur yn yr adolygiad diwedd wythnos olynol.

ADRAN 7 – Asesiad o ac ar gyfer dysgu
· Cofnodion grŵp / dosbarth ffurfiannol a chrynodol;

· Cofnodion o waith plant unigol, gan gynnwys cofnodion asesiadau yn sail i ddarpariaeth y dyfodol.



ADRAN 8 – Deunydd ategol a gwaith sy’n mynd rhagddo

Os bydd y ffeil addysgu’n mynd yn afrosgo, gall y myfyriwr ddewis cadw dwy ffeil: Adrannau 1, 2, 3, 8 mewn un ffeil a’r adrannau eraill yn y llall.

Gan fod y ffeil addysgu yn gyhoeddus, ni ddylai myfyrwyr gynnwys unrhyw beth y gellid ei ystyried yn dor-cyfrinachedd gwybodaeth a ddarparwyd nac a allai tramgwyddo pobl eraill.

Tasgau Eraill
Mae’n rhaid i fyfyrwyr:
· gadw nodiadau arsylwadol ar yr holl ddisgyblion yn eu dosbarth (yn ymestyn o wybodaeth ynghylch cyrhaeddiad academaidd, gwybodaeth gymdeithasol ac ymddygiadol yn ogystal â nodi ymatebion i weithgareddau/cyfleoedd);

· olrhain cynnydd pob disgybl y maent yn eu haddysgu; 

· farcio/asesu gwaith disgyblion yn unol â pholisi’r ysgol;

· baratoi arddangosfa/taith ddysgu sy’n dathlu gwaith y dosbarth. Gallai hyn fod ar ffurf arddangosfa wal neu arddangosfa ar fwrdd, llyfr dosbarth neu gyflwyniad mewn fformat electronig;

· dewis 1 disgybl ‘targed’ (gyda chymorth y mentor dosbarth) ac olrhain ei d/datblygiad yn ystod y lleoliad trwy gasglu ac anodi enghreifftiau o’i g/waith ar draws y cwricwlwm; gwrando arno/i yn darllen yn rheolaidd a gwneud sylwadau priodol; a chynnwys nodiadau arsylwadol. Lluniwch bortffolio disgybl ar gyfer y 1 disgybl targed * Mae’r gwaith hwn yn ymwneud yn uniongyrchol â’ch aseiniad ar gyfer Datblygiad Ysgol a Chynnydd Disgyblion;

· tuag at ddiwedd y cyfnod, cwblhewch broffil/asesiad crynodol ar draws y cwricwlwm ar gyfer y disgybl targed, gan gyfeirio at ddisgrifiadau lefel/deilliannau perthnasol i gefnogi eich sylwadau. *Mae’r gwaith hwn yn ymwneud yn uniongyrchol â’ch aseiniad ar gyfer Datblygiad Ysgol a Chynnydd Disgyblion.
Awdit Proffesiynol:
Ar ôl PAP1, bydd y  myfyriwr wedi cwblhau awdit sy’n amlygu meysydd i’w datblygu ymhellach yn ystod PAP2. Dylai’r awdit amlinellu’r disgwyliadau ar gyfer yr ail Brofiad Addysgu Proffesiynol, sef yr un olaf.

Cynnwys enghreifftiol: 
· safonau SAC penodol (neu agweddau ar y rhain) y mae’n rhaid eu datblygu yn ystod PAP2, gan gynnwys targedau Cyraeddadwy Amserol Mesuradwy Penodol Uchelgeisiol Synhwyrol (CAMPUS) ar gyfer datblygu sgiliau addysgol;

· rhestr o feysydd/gweithgareddau cwricwlwm nad ymgymerwyd â nhw ar PAP1; 
· rhestr o feysydd o weithgarwch proffesiynol y mae’r myfyriwr yn dymuno dysgu rhagor amdanynt – er enghraifft, gwybodaeth am gynnwys pwnc, cysylltiadau adref-ysgol;

· rhestr o sgiliau y mae’r myfyriwr yn dymuno eu datblygu – e.e. llawysgrifen, defnydd o’r llais, arddangos gwaith plant.


Rhaglen  seminarau ysgol-seiliedig
Gofynnir i’r uwch fentor ddarparu’r seminarau a ganlyn i gefnogi datblygiad proffesiynol y myfyriwr:
1. Ymsefydlu yn yr ysgol 

2. Rheoli Ymddygiad 
· Polisïau ac ymagweddau
· Gweithio gyda rhieni, unigolion eraill ac asiantaethau eraill yn yr ysgol

3. Asesu (Data Ysgol Gyfan)
· Sut mae’r ysgol yn defnyddio data am garfanau a thargedau/olrhain ysgol gyfan i wella deilliannau dysgwyr?

4. Atebolrwydd ac Adrodd i Rieni
· Systemau ffurfiol ac anffurfiol
· Ysgrifennu adroddiad
· Cynnal cyfweliad mewn noson agored

5. Defnyddio’r Cwricwlwm Cymreig a chefnogi sgiliau iaith Gymraeg trwy’r ysgol gyfan

6. Asesu risg ac ymweliadau addysgol
· Materion Iechyd a Diogelwch
· Dyfeisio asesiad risg
· Trefnu a chynnal ymweliad addysgol

Asesiadau Ffurfiannol: 
Bydd myfyrwyr yn cael eu harsylwi yn gyson (naill ai gan fentoriaid neu gan diwtoriaid) er mwyn cadw ffocws clir ar gynnydd. Dros y profiad, bydd yr ysgol yn gyfrifol am o leiaf 4 asesiad a bydd y tiwtor yn darparu 2 asesiad ffurfiannol. Bydd rhaid i’r ffurflenni gael eu cyflwyno drwy wefan y ganolfan (www.swwcte.ac.uk).

Dyfarniad terfynol:  
Dylai’r uwch fentor ddychwelyd asesiadau crynodol PAP2 trwy wefan CAADOC erbyn 21.06.19 fan bellaf. Er mwyn i fyfyriwr basio PAP2, mae’n rhaid iddo/iddi fod wedi cyrraedd pob safon i safon ddigonol o leiaf. Bydd safonau SAC myfyrwyr sy’n methu yn cael marc ‘anfoddhaol’.

Proffil Dechrau Gyrfa  
Dylai’r myfyriwr gwblhau’r Proffil Dechrau Gyrfa. Os gofynnir amdano, dylai’r mentor a’r uwch fentor roi cyngor iddynt i helpu sicrhau bod y myfyriwr yn amlinellu’n glir eu hanghenion datblygiad proffesiynol eu hunain yn ystod y cyfnod ymsefydlu.



Manylion Cyswllt 
Christine Rees (01267 676914)
Partneriaeth:
partnership@uwtsd.ac.uk

Wefan CAADOC
www.swwcte.ac.uk

